Vladyka ThDr. **Ján Babjak** SJ, PhD. alebo Jeho Vysokopreosvietenosť **vladyka Ján (Babjak)** (\* 28. október 1953, Hažín nad Cirochou) je emeritný arcibiskup prešovskej archieparchie a do roku 2022 najvyšší hierarcha – metropolita Gréckokatolíckej cirkvi na Slovensku.

Život
-----

Po štúdiu v bratislavskom seminári bol vysvätený za kňaza 11. júna 1978 v Prešove. Svoju pastoračnú službu vykonával ako kaplán v Prešove od roku 1978 do roku 1983. V auguste 1983 začal pôsobiť ako správca farnosti v Ľubici pri Kežmarku.

18. júna 1987 tajne vstúpil do Spoločnosti Ježišovej. Od roku 1989 do roku 1990 vykonával funkciu prefekta v Kňazskom seminári sv. Cyrila a Metoda v Bratislave. V roku 1990 sa stal farárom gréckokatolíckej farnosti v Bratislave, kde pôsobil jeden rok.

V rokoch 1991 až 1993 študoval na Pápežskom východnom inštitúte v Ríme, kde získal licenciát zo spirituality. Po návrate na Slovensko v rokoch 1993 a 1994 bol zodpovedný za exercičný dom Spoločnosti Ježišovej sv. Ignáca v Prešove. V roku 1994 sa opäť vrátil do Ríma, kde pracoval v slovenskom oddelení Vatikánskeho rozhlasu a popritom pokračoval v štúdiu spirituality, z ktorej v roku 1996 v Pápežskom východnom inštitúte obhájil doktorandskú prácu na tému: „P. Michal Lacko – učiteľ a formátor gréckokatolíkov".

Od roku 1997 až do svojho menovania za biskupa (2002) zastával úrad riaditeľa Centra Spirituality Východ-Západ P. Michala Lacka, SJ. Zároveň prednášal východnú spiritualitu na Teologickej fakulte Trnavskej univerzity v Bratislave a na Gréckokatolíckej teologickej fakulte Prešovskej univerzity.

11. decembra 2002 rímsky pápež Ján Pavol II. vymenoval Jána Babjaka, SJ, za prešovského eparchiálneho biskupa. Je prvým prešovským biskupom, ktorého vysvätil pápež v Bazilike sv. Petra v Ríme. 6. januára 2003 spolu s Jánom Pavlom II. boli spolusvätiteľmi kardinál Leonardo Sandri, vtedajší substitút Štátneho sekretariátu Vatikánu, a arcibiskup Antonio Mario Veglio, sekretár Kongregácie pre východné cirkvi v Ríme. Ako eparcha Prešovskej eparchie nastúpil na miesto 79-ročného vladyku Jána Hirku, ktorý spravoval eparchiu v úlohe prešovského ordinára a apoštolského administrátora gréckokatolíckej Cirkvi v ČSSR od roku 1968 a od roku 1990 ako eparchiálny biskup.

30. januára 2008 bol menovaný pápežom Benediktom XVI. za prešovského metropolitu a zároveň povýšený do hodnosti archieparchu. Slávnosť povýšenia Gréckokatolíckej cirkvi na Slovensku na metropolitnú cirkev svojho práva so sídlom v Prešove a intronizácia prvého prešovského gréckokatolíckeho arcibiskupa a metropolitu Jána Babjaka SJ sa uskutočnila v nedeľu 17. februára 2008 v Mestskej hale v Prešove.

V roku 2009 bol na 5 rokov menovaný za člena Kongregácie pre východné cirkvi.

V Konferencii biskupov Slovenska bol vladyka Ján Babjak na čele ekologickej a sociálnej subkomisie teologickej komisie.

1. júna 2013 vysvätil Milana Lacha za svojho pomocného biskupa. Ten bol v roku 2017 menovaný apoštolským administrátorom ruténskej Eparchie Parma v USA.

Pápež František prijal jeho rezignáciu k 25. aprílu 2022, pričom ako nástupcu menoval apoštolského administrátora *sede vacante* bratislavského vladyku Petra Rusnáka.

Dielo
-----

### Knihy

* Babjak, Ján: *P. Michal Lacko, SJ, informátor a formátor gréckokatolíkov.* Trnava : Vydavateľstvo Dobrá kniha, 1997. Dialógy.
* Babjak, Ján: *Zostali verní : I. zväzok.* Prešov : Petra, 2009. ISBN 978-80-8099-034-3
* Babjak, Ján: *Zostali verní : II. zväzok.* Prešov, 2011.

### Články

* „K otázke metropolie katolíkov byzantsko-slovanského obradu – gréckokatolíkov – na Slovensku." In: *Gréckokatolícky kalendár 1995.* – online
* „Akatist – duchovné bohatstvo východnej cirkvi." In: *Gréckokatolícky kalendár 1999.* – online
* „O východnej spiritualite." In: *Slovo* 15/1998. – online
* „Tradícia." In: *Slovo.* 2006, č. 12. – online

Referencie
----------

1. ↑   *História Centra* [online]. [Cit. 2017-03-01]. Dostupné online. Archivované 2017-03-02 z originálu.
2. ↑  Mons. ThDr. Ján BABJAK SJ, PhD. (arcibiskup a metropolita)
3. ↑  Komisie a rady Konferencie biskupov Slovenska
4. ↑   *Environmentálna subkomisia Konferencie biskupov Slovenska – Členovia subkomisie* [online]. [Cit. 2013-04-04]. Dostupné online. Archivované 2021-01-19 z originálu.
5. ↑  V Ľutine bol vysvätený pomocný biskup pre Prešovskú archieparchiu
6. ↑   *Svätý Otec menoval Mons. Lacha apoštolským administrátorom eparchie Parma* [online]. TK KBS, [cit. 2017-06-27]. Dostupné online.
7. ↑   *Rinunce e nomine* [online]. press.vatican.va, [cit. 2022-04-25]. Dostupné online.

Ďalšia literatúra
-----------------

* BABJAK, Ján, SJ. In:  *Lexikón katolíckych kňazských osobností Slovenska*. 1. vyd. Bratislava : Lúč, 2000. 852 s. ISBN 80-7114-300-6. S. 31 – 32.

Iné projekty
------------

Commons
* Spolupracuj na Commons Commons ponúka multimediálne súbory na tému **Ján Babjak**

Autoritné údaje: * ISNI: 0000000057588002
* LCCN: no2019072891
* NK ČR: xx0011906
* SNK: 160769
* VIAF: 85377181
* WorldCat: lccn-no2019072891